বিহারে BJP-র প্রার্থী হচ্ছেন পবন সিং? নিজেই করলেন বড় ঘোষণা

ওয়েব ডেস্ক: বিহারের আসন্ন বিধানসভা নির্বাচনে (Bihar Assembly Elections) লড়বেন না বলে জানিয়ে দিলেন ভোজপুরি সুপারস্টার পবন সিং (Pawan Singh)। শনিবার এক্স হ্যান্ডেলে একটি পোস্ট করে তিনি জানান, তিনি বিজেপির (BJP) একজন ‘একনিষ্ঠ সৈনিক’ হিসেবে দলের পাশে থাকবেন, তবে নির্বাচনে প্রার্থী হিসেবে প্রতিদ্বন্দ্বিতা করার ইচ্ছে তাঁর নেই।

ভোটমুখী বিহারে সম্প্রতি এই জল্পনা তীব্র হয়েছিল যে, পবন সিং হয়তো আরা বা বারহারা আসন থেকে বিজেপির প্রার্থী হিসেবে মাঠে নামতে পারেন। তিনি সম্প্রতি কেন্দ্রীয় স্বরাষ্ট্রমন্ত্রী অমিত শাহ (Amit Shah) ও রাষ্ট্রীয় লোক মোর্চার প্রধান এবং রাজ্যসভা সদস্য উপেন্দ্র কুশওহার সঙ্গে দেখাও করেছিলেন। সেই সাক্ষাৎ ঘিরেই রাজনৈতিক মহলে নানা আলোচনা শুরু হয়।

আরও পড়ুন: পিকে-র সঙ্গে বৈঠকে পবনপত্নী! ভোটমুখী বিহারে নয়া সমীকরণ?

কিন্তু শনিবার পবন সিং নিজের অবস্থান স্পষ্ট করলেন। এক্স হ্যান্ডেলে তিনি লিখেছেন, “আমি, পবন সিং, আমার ভোজপুরি সমাজকে জানাতে চাই যে, আমি দলের সদস্য হয়েছি নির্বাচন লড়ার জন্য নয়। আমি নির্বাচনে প্রতিদ্বন্দ্বিতা করতে চাই না। আমি বিজেপির একনিষ্ঠ সৈনিক এবং সেইভাবেই দলের পাশে থাকব।” এই পোস্টে তিনি অমিত শাহর সঙ্গে নিজের একটি ছবিও শেয়ারও করেছেন।

मैं पवन सिंह अपने भोजपुरीया समाज से बताना चाहता हूँ कि मैं बिहार विधानसभा चुनाव लड़ने के लिए पार्टी ज्वाइन नहीं किया था और नाहीं मुझे विधानसभा चुनाव लड़ना है |
मैं पार्टी का सच्चा सिपाही हूँ और रहूँगा। pic.twitter.com/reVNwocoav

— Pawan Singh (@PawanSingh909) October 11, 2025

উল্লেখ্য, পবন সিং ২০২৪ সালের লোকসভা নির্বাচনে কারাকাট আসন থেকে স্বতন্ত্র প্রার্থী হিসেবে প্রতিদ্বন্দ্বিতা করেছিলেন। তবেন সেবার তিনি তাঁর নিকটবর্তী বাম প্রার্থীর কাছে পরাজিত হন। সেই আসনে জয় পান সিপিআইএমএল লিবারেশনের রাজা রাম কুশওহা। এবার নির্বাচনী ময়দান থেকেই নিজের নাম তুলে নিলেন এই ভোজপুরী সুপারস্টার।